Надежда Захариева
Равносметка

chitanka.info

Не съм Богородица, но така се получи —

над криволиците на душата

        праволинейно живях

с библейски представи за правда и грях,

на които майка ми ме научи.

Там нямаше хленч даже в делник безхлебен.

Там личното щастие нямаше глас.

И беше въпрос на достойнство, на свяст

във култ да издигнеш човека до тебе.

Там беше позор да ядеш наготово.

Работния с пръст не посочваха — „Луд!“

С един синоним бе животът там — труд.

Мълчанието — по-златно от златното слово.

Изкопаеми норми…Кодекс допотопен…

Изгодно е, сладко е да си атеист…

Но би ли останал живота ми чист

над мойта душа — тъмна бездна от ропот?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.